Szám: HIV/861-4/2014.

**ÓVODAI BEÍRATÁS**

Értesítem a Tisztelt Szülőket, hogy Zalaszentgrót Város Önkormányzatának Képviselő-testülete a 24/2014. (III.27.) számú határozata alapján a Zalaszentgróti Napköziotthonos Óvoda és Egységes Óvoda-bölcsőde (8790Zalaszentgrót, Batthyány u. 28.) köznevelési intézményben a 2014/2015. nevelési évre vonatkozóan a leendő óvodások beiratkozásának időpontjaként

***2014. április 28-29-30. (hétfő-kedd-szerda)***

napját fogadja el. Az óvodában ezeken a napokon 8,00-16,00 óra között fogadják a Tisztelt Szülőket. Az óvodai felvétel, átvétel az óvodában való jelentkezés alapján történik.

Jelentkezni a meghirdetett időpontban a lakóhely szerinti körzetileg illetékes vagy választott óvodában lehet. A gyermeket elsősorban abba az óvodába kell felvenni, amelynek körzetében lakik, illetőleg ahol szülője dolgozik. A Zalaszentgróti Napköziotthonos Óvoda és Egységes Óvoda-bölcsőde felvételi körzete Zalaszentgrót és Sénye közigazgatási területére terjed ki.

**Az óvodába jelentkezhet minden olyan gyermek, aki 2014. augusztus 31.-ig betölti a 3. életévét.** **Gyermeke felvételét kérheti a Szülő, ha a gyermek a 3. életévét a felvételétől számított fél éven belül betölti.**

**Kötelező az óvodába történő jelentkezése a gyermeknek abban az évben, amelyben az 5. életévét betölti, majd a nevelési év kezdő napjától legalább napi 4 órát köteles óvodai nevelésben részt venni.**

**Az óvoda bölcsődei csoportjába jelentkezhet olyan 3. életévét be nem töltött gyermek, aki 2014. augusztus 31.-ig betölti legalább 2. életévét (jogszabály szerint legfeljebb 5 fő).**

Azon gyermekek, akik 2014. augusztus 31. után töltik be a 2., illetőleg a 3. életévüket, a bölcsődei, illetőleg óvodai felvételi szándékukat jelezhetik az intézményben, és felvételükről a 2014/2015. nevelési évben a folyamatos felvételre vonatkozó, jogszabályokban rögzített előírásoknak megfelelően dönt az óvodai vezetője.

Az óvoda felvételt biztosít az integráltan nevelhető sajátos nevelési igényű gyermekek számára is a 8790 Zalaszentgrót, Ady E. u. 2. szám alatti telephelyén. A sajátos nevelési igényű gyermekeket nevelő óvodába való felvételhez az illetékes szakértői bizottság javaslata szükséges.

Az óvodai felvételről az óvodai férőhelyek függvényében az óvoda vezetője dönt az érvényes jogszabályi előírások alapján. Az óvoda vezetője az óvodai felvételi, átvételi kérelem elbírálásáról, a döntést megalapozó indoklással, valamint a fellebbezésre vonatkozó tájékoztatással - a beíratásra kiírt utolsó napot követő 21. napon belül - írásban értesíti a szülőt. A döntéssel szemben fellebbezni a közléstől, ennek hiányában a tudomására jutásától számított 15 napon belül lehet. A fellebbezést a Zalaszentgróti Közös Önkormányzati Hivatal Jegyzőjéhez címezve a felvételt elutasító óvodához kell benyújtani.

A 2012. évi II. törvény 247.§ értelmében aki a szülői felügyelete vagy gyámsága alatt álló gyermeket kellő időben az óvodába nem íratja be, illetőleg a gyermek óvodába járását nem biztosítja, szabálysértést követ el.

Kérem a Tisztelt Szülőket, hogy **a beíratáshoz vigyék magukkal mind a Szülő, mind a gyermek nevére kiállított személyi azonosítót és lakcímet igazoló hatósági igazolványt.** Nem magyar állampolgár kiskorú óvodai beíratásánál a Szülőnek igazolnia kell azt is, hogy milyen jogcímen tartózkodik a gyermek a Magyarország területén.

Zalaszentgrót, 2014. március 28.

**Baracskai József**

polgármester